text: Storkeekspert venter unger i reden til maj
  01 april 2019 kl. 19.19
  Mandag blev Tommy og Annika genforenet i storkereden i Smedager. Storkeekspert er begejstret.
  - Det var en god dag i dag, siger storkeekspert Mogens Lange om mandag den første april.
  Mogens Lange, storkeekspert, storkene.dk: "Det var en god dag i dag."
  Klokken 15.57 landede Tommy i storkereden i Smedager direkte fra Afrika, tør vi antage, og dermed blev han genforenet med sin Annika. Hun var ankommet et døgn før, søndag klokken 12.24.
  Hvornår kommer der så unger i reden?
  - Hvis vi antager, at der lægges æg i reden omkring den kommende weekend, så skal vi 30-33 dage frem. Så i den første eller anden uge i maj. Det afhænger lidt af temperaturen, siger Mogens Lange.
  
  Pludselig landede Tommy
  Han fortæller, at han talte i telefon med en anden storkeentusiast, samtidigt med at de begge havde storke-tv kørende direkte fra reden i Smedager. Pludselig landede Tommy.
  - Vi nåede ikke engang at sige farvel til hinanden, fortæller begejstrede Mogens Lange.
  Se et klip fra landingen i storkereden øverst i artiklen.
  
  